Vermeende polisiemoordenaar in hospitaal vasgetrekArgieffoto: SAPD ’n 24-jarige man is in ’n hospitaal in Kaapstad in hegtenis geneem in verband met die skietdood van ’n Oos-Kaapse polisiebeampte. Die verdagte is in hegtenis geneem in verband met die moord op sers. Phumlani Dastile in Augustus. Die verdagte het behandeling vir skietwonde ontvang nadat hy glo verlede Vrydag in ’n skietgeveg betrokke was, het kapt. Yolisa Mgolodela, woordvoerder van die Valke, gesê. Volgens Mgolodela sal die verdagte in die Zwelitsha-landdroshof verskyn sodra hy uit die hospitaal ontslaan is. Hy is onder polisiebewaking. Kwanga Nojaholo (36) is reeds in verband met die moord op Dastile in hegtenis geneem en hy is steeds in aanhouding. Hy moet op 30 September weer in die hof verskyn nadat hy tydens sy vorige verskyning borgtog geweier is. Nojaholo is vier dae na die moord op Dastile in hegtenis geneem. Dastile is op 23 Augustus doodgeskiet terwyl hy inligting oor ŉ sakerooftog opgevolg het. Hy is buite ’n taverne oorval en doodgeskiet.